《送庾侄亲迎延平李先生家》
宋代·李处权

庾郎吾家千里驹，朝暮勤苦读父书。
少年绰有老成态，月旦考订评乡闾。
明当别我择贤妃，结束琴剑谁挽裾。
春空吹晴惠风畅，烟草弄色和气舒。
野桥融洩柳絮合，石岸惨怆鸣鶢鶋。
乘龙有期弗获饯，数椽政葺渊明庐。
旅愁冥思莫排遣，离恨挂臆难扫除。
况当春晚气暄淑，著体欲醉甘体如。
修程所嘱盖养摄，礼毕早办双飞舆。
妇翁传道世大儒，习俗再使淳古初。
稔知贤舅继家学，子如从之师有余。
归来阿叔待审订，义路礼门从广居。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。